''Sub nicio formă, nu este nici avertisment, nici altceva, doar că am discutat, azi, în partid, dacă, că ieri am fost mai tranşant, n-am folosit cuvinte meşteşugite, am spus foarte simplu că, dacă se întâmplă această evacuare, practic, Guvernul României închide cinci televiziuni. Dacă se întâmplă acest lucru şi Guvernul României, tehnocrat, care a spus mereu că apără libertatea presei, atunci cred că acest Guvern nu mai poate rămâne în funcţie. Analizăm foarte serios depunerea unei moţiuni de cenzură'', a declarat Liviu Dragnea, la Antena 3.

''Dacă Guvernul României bagă pumnul în gura presei, o desfiinţează, acest Guvern nu mai poate rămâne pentru că devine extrem de periculos pentru libertatea noastră'', a adăugat liderul PSD.

Premierul Dacian Cioloş a condamnat modul în care s-a acţionat la Antena Group şi i-a cerut preşedintelui ANAF să elimine "reflexele" nedobândite în timpul actualei guvernări, dar a adăugat că modul în care au intervenit inspectorii ANAF nu are nicio legătură cu fondul cauzei, acţiunea fiind legală.

"Am condamnat şi condamn modul în care s-a acţionat şi i-am atras atenţia preşedintelui interimar al ANAF şi în această dimineaţă asupra faptului că aceste reflexe care niciun caz nu au fost câştigate de ANAF în timpul mandatului acestui Guvern, aceste reflexe trebuie să dispară nu doar de la ANAF, ci din toate instituţiile statului care lucrează cu cetăţeni pentru că e vorba în primul rând de respect. Nu ne putem respecta pe noi înşine atâta timp cât nu-i respectăm pe ceilalţi şi invers. Convingerea mea este foarte clară şi fermă şi nu voi accepta din partea niciunei instituţii astfel de comportamente", le-a spus Cioloş senatorilor miercuri după ce aceştia au condamnat intervenţia inspectorilor ANAF la sediul Antena Group.

Pe de altă parte, premierul a ţinut să sublinieze că una este modul în care au intervenit lucrătorii ANAF la sediul Antena Group, şi alta este respectarea legii, respectiv a cauzei care a necesitat prezenţa acestora în sediul televiziunilor.

"Una este modul în care au acţionat şi pe care îl condamn şi un alt lucru este substanţa şi fondul pe care ANAF a acţionat. O spun nu pentru a apăra cu orice preţ o instituţie care este în cadrul Guvernului şi nu mă derobez de la responsabilitatea coordonării acestei instituţii şi atunci când am spus că nu am fost informat am şi precizat că nu era cazul să fiu informat atunci când ANAF aplică legea, mă interesează să fiu informat mai ales atunci când instituţii aflate în subordinea sau coordonarea Guvernului nu respectă legea", a spus premierul.

Referitor la termenul vehiculat pentru evacuare de cinci zile, Cioloş a afirmat că acesta poate fi prelungit dacă se contestă în instanţa decizia ANAF.

"Cel care este în cauză are dreptul, conform legii, să conteste solicitarea (de evacuare-n.r.) a ANAF dacă crede de cuviinţă, deci nu se pune problema acum ca în cinci zile Antenele să părăsească clădirea respectivă, însă procedura trebuia începută pentru că lucrurile trenează de mai multe vremuri", a spus prim-ministrul.

El şi-a arătat disponibilitatea pentru găsirea unor soluţii legale de rezolvare a situaţiei. Cioloş le-a atras atenţia senatorilor că legea care prevede vânzarea imobilului ca singura formă de valorificare a activelor confiscate poate fi modificată numai de Parlament. Anterior, Guvernul a emis o ordonanţă în acest sens care a fost declarată neconstituţională de Curtea Constituţională.

Dacian Cioloş şi-a încheiat intervenţia din finalul şedinţei Senatului precizând că şi el doreşte ca Antena Group să îşi desfăşoare activitatea pe mai departe, din respect pentru audienţă.